Bandaríski söngvarinn Meat Loaf er látinn, 74 ára að aldri. Hann sendi frá sér eina mest seldu plötu allra tíma.
Michael Lee Aday sló í gegn undir gælunafni sínu Meat Loaf með plötunni Bat out of hell árið 1977. Honum og Jim Steinman, samstarfsmanni hans, hafði gengið brösuglega að finna plötuútgefanda og ítrekað verið sagt að tónlistin félli ekki undir neinn ákveðinn tónlistarstíl og væri ekki líkleg til vinsælda. Þegar upp var staðið reyndist hún ein söluhæsta plata allra tíma, seldist í fjörutíu og fjórum milljónum eintaka. Hvert lagið á fætur öðru sló í gegn.
Two out of three ain't bad
Meat Loaf hafði áður vakið athygli í söngleikjum, svo sem Hárinu og Rocky Horror Picture Show. Frægð hans reis hæst á áttunda og níunda áratug síðustu aldar en seinni plötur hans náðu aldrei jafn miklum vinsældum og þær þrjár sem kenndar voru við leðurblökuna sem flaug úr víti. Samanlagt seldust þó um 100 milljón plötur með tónlist hans. Meat Loaf tilkynnti í nóvember í fyrra að hann myndi hefja upptökur á nýjum lögum nú í janúar.